b'\n_START_ARTICLE_\nSindar\n_START_PARAGRAPH_\nSindar (ogs\xc3\xa5 kaldet Gr\xc3\xa5-elvere) er et folkeslag af elvere fra fantasy-romanen Silmarillion af den engelske forfatter J.R.R. Tolkien, men omtales ogs\xc3\xa5 i romanen Ringenes Herre af samme forfatter. Sindar var en af de tre \xc3\xa6tter af Eldar. Sindarnes sprog er Sindarin.\n_START_SECTION_\nSindarne i Tolkiens v\xc3\xa6rker\n_START_PARAGRAPH_\nSindarne fremst\xc3\xa5r som "de almindelige" elvere i Tolkiens v\xc3\xa6rker, selvom de fleste navngivne elvere af betydning var af Noldo-afstamning._NEWLINE_I Silmarillion spiller Sindarne en mere central rolle end i Ringenes Herre. Sindarne havde et stort rige i Beleriand i det vestligste Midg\xc3\xa5rd ledet af kong Thingol (Elw\xc3\xab). Thingol var gift med en Maia der hed Melian og fik hermed en status p\xc3\xa5 h\xc3\xb8jde med Noldo-kongerne! De 3 tilf\xc3\xa6lde af \xc3\xa6gteskab mellem en elver og et menneske der g\xc3\xa5r som en r\xc3\xb8d tr\xc3\xa5d gennem Silmarillion og spiller en vis rolle i Ringenes Herre, g\xc3\xa5r alle tilbage til Thingol og Melian. Luthien, eneste datter af Thingol og Melian, spillede en central rolle i forbindelse med Silmarillerne og fik her af en n\xc3\xa6sten mytisk betydning._NEWLINE_E\xc3\xa4rendil der ogs\xc3\xa5 spillede en vigtig rolle i forhold til Silmarillerne blev gift med Elwing der var barnebarn af Beren og Luthien. Deres ene s\xc3\xb8n var Elrond der spillede en central rolle i Ringenes Herre. Hans datter Arwen blev til sidst gift med Aragorn.'